થયું હતું એમ કે બોર્ડીંગ સ્કૂલમાં બે દિવસ પણ નહોતા થયા ને રિયાએ સહુને પરેશાન કરી નાખ્યા હતા. બંને બહેનોને સાથે રાખવાને બદલે અલગ અલગ રૂમ પાર્ટનર સાથે રહેવું પડ્યું ત્યારથી રિયાનું મગજ છટક્યું હતું. એને જીદ પકડી હતી રોમા સાથે એક રૂમમાં રહેવાની. સ્કુલના નિયમનોને આધીન રહીને રિયાની જીદ પોષવાને બદલે તેને બીજી વિદ્યાર્થીની સાથે રૂમ શેર કરવાની ફરજ પાડવામાં આવી હતી એટલે મામલો બગડ્યો હતો. પ્રિન્સિપાલ ઈરાનીના કહેવા પ્રમાણે રિયાએ પોતાની રૂમ પાર્ટનર શ્રુતિના માથા પર પાણી ભરેલી બોટલ ફટકારી દીધી હતી, બોટલ પ્લાસ્ટીકની હતી એટલે શ્રુતિ બચી ગઈ, લોહીલુહાણ ન થઇ પણ મૂઢ માર લાગવાથી બેહોશ જરૂર થઇ ગઈ હતી અને હોસ્પિટલમાં દાખલ કરવી પડી. ઈજા ભલે દેખીતી રીતે ગંભીર નહોતી લાગતી પણ હતી જીવલેણ, એમાં શ્રુતિની દ્રષ્ટિ જઈ શકે તેવી સંભાવના હતી કે પછી પેરેલિસિસની શક્યતા પણ નકારી શકાય એમ નહોતી.